Source: http://www.bihon.ro/am-aratat-prea-mult-respect/1717688
Timestamp: 2018-01-20 22:57:24+00:00

Document:
„Am arătat prea mult respect” - BIHON
„Am arătat prea mult respect”
la	20. octombrie 2016 09:30	 Reactualizat la:	 20. octombrie 2016 11:16
CSM CSU a fost învinsă de Pinar Karsiyaka, scor 56-69. Urmează meciul cu Steaua. Echipa orădeană a avut parte de o adversară mai mult decât redutabilă la debutul în Basketball Champions League, Pinar fiind una din principalele favorite la câştigarea competiţiei.
FOTO: CSM Oradea - Pinar Karsiyaka
Superioritatea echipei turce şi-a spus cuvântul în special în faza de apărare, defensiva oaspeţilor punând mari probleme formaţiei noastre, care n-a reuşit să înscrie decât 59 de puncte. În ofensivă, Pinar a jucat atât cât a trebuit, aflându-se în permanenţă în avantaj pe tabela de marcaj. Din nefericire, gazdele l-au pierdut imediat după start pe principalul lor marcator, Sean Barnette, care s-a accidentat la coaste. Rămasă fără cel mai bun jucător din sezonul trecut, echipa orădeană a încercat să se ridice la nivelul adversarei, reuşind în câteva momente să pună probleme şi să reducă din diferenţă. CSM CSU s-a apropiat la cinci puncte la începutul sfertului trei, scor 37-42 (’24), dar oaspeţii au forţat imediat şi s-au distanţat din nou. Scorul final, 56-69, consemnează victoria logică a formaţiei turce.
„Parcă jucătorii noştri nu au crezut că pot mai mult, unii dintre ei au arătat prea mult respect faţă de adversari şi acest lucru mă deranjează foarte tare, pentru că noi trebuie să dăm tot ce putem în această competiţie. Trebuie să schimbăm acest mod de a privi lucrurile, pentru că avem datoria să jucăm de fiecare dată la victorie, să încercăm să câştigăm, indiferent de adversară. Din păcate, suntem urmăriţi de un teribil ghinion şi pierdem jucător după jucător”, a declarat după meci antrenorul Cristian Achim.
„Ne-am asumat riscuri”
Sâmbătă, CSM CSU va juca în deplasare cu Steaua CSM EximBank, în etapa a 5-a a Ligii Naţionale. „Ne aşteaptă un meci foarte greu, avem doi jucători accidentaţi (Zeno şi Barnette – n.r.), iar echipa va resimţi oboseala acumulată după acest meci şi după deplasarea la Bucureşti. Dar nu ne plângem, ne-am asumat aceste riscuri în momentul în care ne-am calificat în Liga Campionilor. Pe noi, campionatul ne interesează începând din play-off. Dorim să câştigăm titul, dar se poate face acest lucru şi terminând sezonul regulat pe locul şapte de exemplu. Bineînţeles însă că nu ne dorim să ajungem acolo”, a afirmat Achim. Meciul Steaua – CSM CSU are loc sâmbătă, de la ora 19:30, în direct la Digi Sport 4.
CSM CSU Oradea – Pinar Karsiyaka Izmir 56-69 (15-21, 15-19, 13-13, 13-16)
CSM CSU Oradea: Mirkovic 3 (1×3), Mandache 5 (1), Barnette, Petrişor, Paşca, Nicoară 13 (1), Denison 17, Comagic 2, Ţîbîrnă 1, pasalic 5 (1), Nicolescu 10 (1). Nu a jucat Sg. Pop. Antrenor: Cristian Achim. Asistent: Milan Mitrovic
Pinar Karsiyaka: Dillard 8, Petway 9 (1×3), Baygül 4 (1), Güven 4, Brown 13 (3), Ponitka 5, Owens 8, Gülaslan 5 (1), Karahan, Şentürk 2, Summers 9 (2), Dogan 2. Antrenor: Nenad Markovic. Asistenţi: Ceyhun Cabadak, Sinan Aksoylar
Arbitri: Sasha Maricic (Serbia), Mart Uhendrik (Estonia), Jean-Charles Collin (Franţa). Comisar FIBA: Marius Marinescu (România)
Taguri: champions league 2016, Cristian Achim, CSM CSU Oradea, pinar karsiyaka izmir

References: CSM 
 CSM 
 CSM 
 CSM 
 CSM 
 CSM 

CSM 

CSM 
 CSM